Bestyrelsesformand for Dong Energy, Fritz Schur, trækker sig fra sin post ved næste generalforsamling. Det oplyser Dong i en meddelelse.

Han har siddet i alt ni år som formand og mener, at efter salget af Dong-aktier til den amerikanske investeringsbank Goldman Sachs er det den rette tid at forlade posten.

Læs også : Folketinget godkender Dong-salg til Goldman Sachs

- Jeg har siddet i ni år, selskabet er i god fremgang, en stærk ledelse er på plads, og med optagelsen af de nye aktionærer begynder en ny fase frem mod børsnoteringen i 2017 - 2018. Det er et godt tidspunkt at skifte formand, siger Fritz Schur i en skriftlig kommentar.

Afviste tidligere kapitalfonde

Fritz Schur kom til det danske energiselskab i 2005, hvor hans hovedopgave blev at lukke fusionsaftalen med de seks energivirksomheder: Elsam, Energi E2, Nesa, Københavns Energi, Frederiksberg Forsyning og Dong.

- Med fusionen fik Dong Energy styrke til at tage konkurrencen op med internationale energivirksomheder og samtidig skabe store værdier til det danske samfund, siger Schur.

Læs også : Goldman Sachs: Handlen er god for alle parter

Han taler for, at Dong fortsat investerer i grønne energiløsninger, men på en 'velovervejet og afbalanceret måde, så selskabet skaber værdi for ejerne'.

I 2007 var Fritz Schur ellers afvisende over for nye investorer. Han ønskede ikke, at kapitalfonde kom ind i Dong.

Dong's egenkapital var i 2012 på 33,4 milliarder kroner.

11 nye milliarder

Med salget af 26 procent af aktierne til Goldman Sachs samt danske ATP og PFA, der køber otte procent, har Dong med den delvise privatisering fået tilført 11 milliarder kroner i ny kapital.